CELEX: 
Language: lv
Date: 2017-02-28 00:00:00
Title: KOMISIJAS DELEĢĒTĀ REGULA (ES) …/.. par standartā EN 15101-1 noteikto būvniecības vietā formētas birstošas celulozes (LFCI) siltumizolācijas izstrādājumu ekspluatācijas īpašību klasificēšanu pēc to horizontālās sēšanās un īslaicīgas ūdens absorbcijas spējas saskaņā ar Eiropas Parlamenta un Padomes Regulu (ES) Nr. 305/2011

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Eiropas Parlamenta un Padomes 2011. gada 9. marta Regulā (ES) Nr. 305/2011, ar ko nosaka saskaņotus būvizstrādājumu tirdzniecības nosacījumus un atceļ Padomes Direktīvu 89/106/EEK
                  1
               , ir atzītas divas galvenās alternatīvas, kas izmantojamas, lai noteiktu ekspluatācijas īpašību klases attiecībā uz būvizstrādājumu būtiskiem raksturlielumiem. Saskaņā ar 27. panta 1. punktu un 60. panta f) punktu to var izdarīt ar Komisijas deleģētajiem aktiem, savukārt 27. panta 2. punktā šim nolūkam atļauts izmantot saskaņotos standartus, pamatojoties uz pārskatīto mandātu. Saskaņā ar 27. panta 2. punkta pirmo daļu ir noteikts, ka tad, ja Komisija ir noteikusi šādas klases, Eiropas standartizācijas iestādes šīs klases izmanto saskaņotajos standartos.
            
            
               Atbilstīgi definīcijai, kas sniegta Regulas (ES) Nr. 305/2011 2. panta 7. punktā, "klase" ir būvizstrādājuma ekspluatācijas īpašību līmeņu amplitūda, kuru ierobežo minimālā un maksimālā vērtība. Tādējādi ar klasēm Regulā (ES) Nr. 305/2011 vienmēr izsaka izstrādājuma ekspluatācijas īpašību konkrētu amplitūdu.
            
            
               Turklāt – atšķirībā no tās priekšteces Padomes Direktīvas 89/106/EEK – ar Regulu (ES) Nr. 305/2011 nav nošķirti dažādi klašu veidi atkarībā no to izcelsmes. Tādējādi Komisijas un Eiropas standartizācijas iestāžu noteiktās ekspluatācijas īpašību klases būtu atzīstamas un ņemamas vērā līdzīgā veidā. 
            
            
               Turklāt ekspluatācijas īpašību klasifikācija kopumā būtu jānosaka pēc atvērta tipa parauga, pieļaujot visus iespējamos ekspluatācijas īpašību līmeņus saistībā ar konkrētiem attiecīgā standarta izstrādājumu būtiskiem raksturlielumiem. Pretējā gadījumā attiecībā uz šādām ekspluatācijas īpašībām vienlaikus būtu jānosaka robežvērtību līmenis.
            
            
               Eiropas Standartizācijas komiteja (CEN) 2013. gada septembrī pieņēma Eiropas izstrādājumu standartu EN 15101–1 par būvniecības vietā formētas birstošas celulozes (LFCI) siltumizolācijas izstrādājumiem. Šis standarts ietver to ražojumu ekspluatācijas īpašības, uz ko tas attiecas, jo īpaši saistībā ar diviem būtiskajiem raksturlielumiem – sēšanos horizontālos lietojumos, bēniņos un grīdās, ieviešot septiņas ekspluatācijas īpašību klases, un īslaicīgu ūdens absorbēšanu, ieviešot divas ekspluatācijas īpašību klases.
            
            
               Pirmā no šīm klasifikācijām attiecībā uz horizontālo sēšanos atšķiras no klasifikācijas, kas iepriekš noteikta saskaņotajā izstrādājumu standartā EN 14064–1, kurš attiecas uz konkrētiem minerālvates siltumizolācijas izstrādājumiem. Saskaņā ar pieejamo informāciju esošās attiecīgo izstrādājumu klases nav pietiekamas, jo, izmantojot izstrādājumos celulozi par bāzes materiālu, horizontālās sēšanās apmērs kopumā ir augstāks. Šā iemesla dēļ un tādēļ, lai klasifikācijā iekļautu visas tipiskās ekspluatācijas īpašības saistībā ar būtiskajiem raksturlielumiem, tā ir paplašināta, attiecinot to arī uz augstāko ekspluatācijas īpašību līmeni un minētajai iepriekš izmantotajai klasifikācijai pievienojot četras klases. Šī situācija līdzinās praksei, ko pašreiz izmanto dažās dalībvalstīs.
            
            
               Otrā klasifikācija attiecībā uz īstermiņa ūdens absorbciju ir saistīta ar celulozes bāzes siltumizolācijas izstrādājumu parastā paredzētā lietojuma apstākļiem. Šie izstrādājumi nav paredzēti izmantošanai vietās, kur var iekļūt ūdens. Tomēr, lai izvairītos no slēpta robežvērtības līmeņa noteikšanas attiecībā uz šo ekspluatācijas īpašību, klasifikācijai jāpaliek atvērtai. To var panākt, pievienojot vienu augstāku klasi klasifikācijai, kas iekļauta CEN 2013. gada septembrī pieņemtajā standartā EN 15101–1. Attiecībā uz minētajiem izstrādājumiem ir atzīts par lietderīgu pielāgot šo klasifikāciju, lai tādējādi nodrošinātu, ka klasifikācija, kas izmantojama attiecībā uz šo izstrādājumu ekspluatācijas īpašībām saistībā ar īslaicīgu ūdens absorbciju, ietver šo izstrādājumu visus ekspluatācijas īpašību līmeņus. Šādu EN 15101-1 jaunu versiju patlaban izstrādā CEN.
            
            
               Saskaņā ar Regulu (ES) Nr. 305/2011, lai Eiropas standartizācijas iestādes pašas ieviestu šādas jaunas klasifikācijas saskaņotajā standartā, būtu jāizdod jauns pārskatīts mandāts, kas līdz šim vēl nav izdarīts, un tādēļ par piemērotāku tika uzskatīta šā deleģētās regulas projekta izstrāde.
            
            
               Citu standartā EN 15101-1 ietverto ekspluatācijas īpašību klasifikāciju iekļaušana regulas projekta tvērumā netika uzskatīta par lietderīgu, jo saskaņā ar Regulu (ES) Nr. 305/2011, ja šādas klasifikācijas ir iekļautas saskaņotajos standartos, uz kuriem publicēta atsauce ar Direktīvu 89/106/EEK Eiropas Savienības Oficiālajā Vēstnesī, tad atbilstīgi Regulai (ES) Nr. 305/2011 tās ir uzskatāmas par piemērojamām bez vajadzības pēc turpmākas rīcības.
            
            
               2.PIRMS AKTA PIEŅEMŠANAS NOTIKUSĪ APSPRIEŠANA
            
            
               Regulas projekts tika apspriests Būvniecības konsultāciju grupas (KG) 2016. gada 14. jūnija sanāksmē un tas arī iesniegts rakstiskām konsultācijām ar ekspertiem no 2016. gada 31. maija līdz 28. jūnijam. Pirms šīm konsultācijām visām dalībvalstīm tika dota iespēja izvirzīt ekspertus dalībai apspriešanā. Papildus apspriešanai ar ekspertiem notika arī apspriešanās ar ārējām ieinteresētajām personām. Kā paredz Kopējā vienošanās par deleģētajiem aktiem, KG apspriestie un ar minēto rakstisko apspriešanu saistītie dokumenti vienlaikus tika pārsūtīti Eiropas Parlamentam un Padomei. Šajā sakarībā izklāstītie novērojumi tika ņemti vērā, gatavojot šā akta projekta galīgo redakciju starpdienestu apspriešanai.
            
            
               3.DELEĢĒTĀ AKTA JURIDISKIE ASPEKTI
            
            
               Atbilstīgi Regulas (ES) Nr. 305/2011 27. pantam ekspluatācijas īpašību klases var tikt noteiktas attiecībā uz būvizstrādājumu būtiskiem raksturlielumiem. Saskaņā ar 27. panta 1. punktu un 60. panta f) punktu to var izdarīt ar Komisijas deleģētajiem aktiem. Savukārt 27. panta 2. punkta pirmajā daļā ir paredzēts, ka tad, ja Komisija ir noteikusi šādas klases, Eiropas standartizācijas iestādes šīs klases izmanto saskaņotajos standartos.
            
            
               Regulas (ES) Nr. 305/2011 2. panta 7. punktā ir noteikts, ka "klase" ir būvizstrādājuma ekspluatācijas īpašību līmeņu amplitūda, kuru ierobežo minimālā un maksimālā vērtība. Regulā (ES) Nr. 305/2011 nav nošķirti dažādi klašu veidi. Tādējādi Komisijas un Eiropas standartizācijas iestāžu noteiktās ekspluatācijas īpašību klases būtu atzīstamas un ņemamas vērā līdzīgā veidā.
            
            
               Saskaņā ar Regulu (ES) Nr. 305/2011, lai Eiropas standartizācijas iestādes pašas ieviestu jaunas ekspluatācijas īpašību klasifikācijas saskaņotajos standartos, būtu jāizdod jauni pārskatīti mandāti, kas līdz šim vēl nav izdarīts, un tādēļ par piemērotāku tika uzskatīta šā deleģētās regulas projekta izstrāde.
            
            
               Šo iemeslu dēļ regulas projekts būtu jāpieņem, lai būvniecības vietā formētas birstošas celulozes (LFCI) siltumizolācijas izstrādājumiem noteiktu jaunas ekspluatācijas īpašību klases saskaņā ar Eiropas standartu EN 15101-1.
            
            
               Regulas projekts atbilst proporcionalitātes principam. Tas mazinās zināmus sarežģījumus, ko radījusi Regulas (ES) Nr. 305/2011 piemērošana attiecībā uz būvizstrādājumu ekspluatācijas īpašību klasifikācijas sistēmu izveidi, un tāpēc var uzskatīt, ka no tā iegūs visa Eiropas būvniecības nozare.
            
         
         
            
               KOMISIJAS DELEĢĒTĀ REGULA (ES) …/..
            
            
               (24.2.2017)
            
            
               par standartā EN 15101-1 noteikto būvniecības vietā formētas birstošas celulozes (LFCI) siltumizolācijas izstrādājumu ekspluatācijas īpašību klasificēšanu pēc to horizontālās sēšanās un īslaicīgas ūdens absorbcijas spējas saskaņā ar Eiropas Parlamenta un Padomes Regulu (ES) Nr. 305/2011
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2011. gada 9. marta Regulu (ES) Nr. 305/2011, ar ko nosaka saskaņotus būvizstrādājumu tirdzniecības nosacījumus un atceļ Padomes Direktīvu 89/106/EEK
                  2
               , un jo īpaši tās 27. panta 1. punktu,
            
            
               tā kā:
            
            
               1)
                     Ja Komisija nav noteikusi ekspluatācijas īpašību klases attiecībā uz būvizstrādājumu būtiskiem raksturlielumiem, tad saskaņā ar Regulas (ES) Nr. 305/2011 27. panta 2. punktu tās var noteikt Eiropas standartizācijas iestādes, taču tikai pamatojoties uz pārskatītu mandātu.
            
            
               2)
                     Eiropas izstrādājumu standarts EN 15101-1 par būvniecības vietā formētas birstošas celulozes (LFCI) siltumizolācijas izstrādājumiem ietver ekspluatācijas īpašību klasificēšanu pēc diviem būtiskiem raksturlielumiem – sēšanās horizontālos lietojumos, bēniņos un grīdās, kā arī īslaicīga ūdens absorbēšana. Šīs klasifikācijas ir vēl viens solis ceļā uz konkrētu izstrādājumu konsolidētu iekšējo tirgu.
            
            
               3)
                     Attiecībā uz šīm jaunajām klasifikācijām pārskatīts mandāts nav izdots.
            
            
               4)
                     Tādēļ būtu jāizveido jaunas klasifikācijas sistēmas, kas izmantojamas attiecībā uz izstrādājumiem, uz kuriem attiecas standarts EN 15101-1,
            
            
               IR PIEŅĒMUSI ŠO REGULU.
            
            
               1. pants
            
            
               Būvniecības vietā formētas birstošas celulozes (LFCI) siltumizolācijas izstrādājumu ekspluatācijas īpašības saistībā ar to būtiskajiem raksturlielumiem – sēšanos horizontālos lietojumos, bēniņos un grīdās, kā arī īslaicīgu ūdens absorbēšanu – klasificē saskaņā ar klasificēšanas sistēmām, kas izklāstītas pielikumā.
            
            
               2. pants
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            
            
               Šī regula uzliek saistības kopumā un ir tieši piemērojama visās dalībvalstīs.
            
            
               Briselē, 24.2.2017
            
            
               
                     Komisijas vārdā —
               
            
         
         
            
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  OV L 88, 4.4.2011., 5. lpp.
               
               
                  
                     (2)
                  OV L 88, 4.4.2011., 5. lpp.
               
            
      
    ---documentbreak--- 
      
         
         
            
               PIELIKUMS
            
            
               1. tabula Sēšanās klases horizontāliem lietojumiem, bēniņiem un grīdām
            
            
                     
                        Klase 
                     
                  
                  
                     
                  
               
                     
                        SH 0 
                     
                  
                  
                     
                        Nav izmērāma sēšanās līmeņa (≤ 1 %) 
                     
                  
               
                     
                        SH 5 
                     
                  
                  
                     
                        ≤ 5 % 
                     
                  
               
                     
                        SH 10 
                     
                  
                  
                     
                        ≤ 10 % 
                     
                  
               
                     
                        SH 15 
                     
                  
                  
                     
                        ≤ 15 % 
                     
                  
               
                     
                        SH 20 
                     
                  
                  
                     
                        ≤ 20 % 
                     
                  
               
                     
                        SH 25 
                     
                  
                  
                     
                        ≤ 25 % 
                     
                  
               
                     
                        SH 30 
                     
                  
                  
                     
                        > 25 % 
                     
                  
               
            
               2. tabula Īstermiņa ūdens absorbcijas klases
            
            
                     
                        Klase 
                     
                  
                  
                     
                  
               
                     
                        WS 1 
                     
                  
                  
                     
                        ≤ 1,0 kg/m2 
                     
                  
               
                     
                        WS 2 
                     
                  
                  
                     
                        ≤ 2,0 kg/m2
                     
                  
               
                     
                        WS 3
                     
                  
                  
                     
                        > 2,0 kg/m2